**Podelitev nazivov rednim profesorjem Univerze v Ljubljani, 10. januar 2019**

Prof. dr. Uršula Stanković Elesini, slavnostna govorka

*Velja govorjena beseda.*

Spoštovani gospod rektor, spoštovani gostje, spoštovane kolegice in kolegi redni profesorji,

zahvaljujem se za povabilo in izkazano zaupanje, da spregovorim ob tako prijetni dolžnosti, kot je razglasitev novoizvoljenih rednih profesoric in profesorjev Univerze v Ljubljani.

Izvolitev v naziv redne profesorice/rednega profesorja je pomemben dosežek v karieri visokošolske učiteljice/visokošolskega učitelja. Je rezultat preudarnega in strpnega dela, veliko vloženega truda in časa. Naziv, ki ste ga prejeli, narekuje biti vzoren in ugleden raziskovalec ter predavatelj. V obeh vlogah, ki se neprestano prepletata, hodimo po poteh novih spoznanj in izzivov ter jih poskušamo razumeti in nadgraditi. Pri tem smo lahko strastno radovedni, pa tudi analitični, natančni, samoiniciativni, vztrajni, včasih tudi malo neučakani. Kot raziskovalci smo in moramo biti tudi ustvarjalni, saj s tem uresničujemo svoje zmožnosti, katerih rezultat je izkazana znanstvena odličnost, povezovanje znotraj in zunaj Univerze, objavljanje v domačih in mednarodnih publikacijah, sodelovanje pri projektih itd. Zavedamo se, kakšna je vloga raziskovalca, postavimo si cilje in tem ciljem sledimo. Kako dobro pa se zavedamo vloge predavatelja? Kako ustvarjalni (in odlični) smo kot predavatelji? Ali poučevanje razumemo le kot delovno obveznost, ki jo moramo izpeljati?

Spomnim se svojih začetkov in prvega predavanja. Opremljena s strokovnim znanjem sem stopila v predavalnico in začela predavati. Znanje sem s klasičnim načinom poučevanja sicer prenašala na svoje študente, a pristop in učinek prenosa še zdaleč nista bila takšna, kot bi si ga želela. Usmerjena sem bila predvsem na vsebino. Komunikacije s študenti je bilo (pre)malo. Postavljena sem bila pred izziv, ki je bil hkrati tudi priložnost za nekaj novega, drugačnega, morda celo ambicioznega. Želela sem spremeniti, nadgraditi, preurediti svoje poučevanje, svoja predavanja. Toda, kako? Nekaj let nazaj je bil to zgolj individualni projekt vsakega posameznika, ki si je želel sprememb, danes pa je to skupni projekt Univerze v Ljubljani. Številna predavanja o visokošolski didaktiki, uporaba alternativno-inovativnih metod pri poučevanju in končno tudi uporaba informacijsko-komunikacijskih orodij so odgovor.

Predavanja postanejo s kančkom dobre volje in uporabo sodobnih/inovativnih orodij zabavna in prijetna. Postanejo zgodbe, ki jih želimo deliti naprej. Gradijo uspešno komunikacijo. Komunikacijo med študenti in predavatelji. Z drugačnim/obogatenim načinom dela se odprejo tudi številne možnosti novih povezav. Na eni strani so to medpredmetne povezave, s katerimi omogočimo nadgrajevanje vsebin, zaradi česar študenti te vsebine lažje povezujejo in razumejo, omogočajo pa tudi boljše odnose med samimi predavatelji. Na drugi strani se lahko v sklopu predavanj in projektnih nalog povezujemo tudi z gospodarskimi in negospodarskimi institucijami. S tako pridobljenim znanjem se vsebine predavanj bogatijo ter omogočijo večji pretok znanja. Rezultati so nove uspešne zgodbe. Povezovanje namreč ne ostane le v okviru predmetov, temveč ima nove razsežnosti, ki se širijo tudi na področje raziskav. Poučevanje je torej izziv in čudovita izkušnja, ki odpira nove priložnosti za napredek in nikakor ne sme postati ali ostati le delovna obveznost. Je vzporednica raziskovanju, z mnogimi stičišči.

Spoštovane slavljenke in slavljenci, še enkrat Vam iskreno čestitam ob pridobljenem nazivu. Želim Vam še naprej uspešno in ustvarjalno delo, tako na raziskovalnem področju kot tudi na področju poučevanja. Zgradite nove zgodbe, ki jih boste lahko širili.

Hvala za vašo pozornost.